Na temelju članka 59. Statuta Hrvatske gospodarske komore ("Narodne novine" br. 39/16) i Odluke o strukovnim udruženjima u Hrvatskoj gospodarskoj komori KLASA: 023-02/16-02/05, URBROJ: 311-02-16-03 od 05.12.2016. i Odlukama o izmjenama i dopunama Odluke o strukovnim udruženjima KLASA: 023-02/17-02/02, URBROJ: 311-05-17-05 od 31.01.2017.; KLASA: 023-02/17-02/04, URBROJ: 311-05-17-05 od 27.02.2017.; KLASA: 023-02/17-02/14, URBROJ: 311-05-17-05 od 28.12.2017.; KLASA: 023-02/18-02/03, URBROJ: 311-05-18-06 od 06.03.2018.; KLASA: 023-02/19-02/01, URBROJ: 311-05-19-03 od 02.01.2019.; KLASA: 023-02/19-02/03, URBROJ: 311-05-19-05 od 18.04.2019.; KLASA: 023-02/19-02/12, URBROJ: 311-02/19-03, od 15.11.2019., (u daljnjem tekstu: Odluka o strukovnim udruženjima HGK), Udruženje prehrambeno-prerađivačke industrije Hrvatske gospodarske komore je na sjednici održanoj 2020. godine donijelo

**POSLOVNIK O RADU**

**UDRUŽENJA PREHRAMBENO-PRERAĐIVAČKE INDUSTRIJE HRVATSKE GOSPODARSKE KOMORE**

**Članak 1.**

(1) Ovim Poslovnikom o radu (u daljnjem tekstu: Poslovnik) Udruženja prehrambeno-prerađivačke industrije (u daljnjem tekstu: Udruženje) uređuju se članstvo, tijela i način rada Udruženja.

(2) Udruženje štiti i zastupa interese svojih članica.

(3) Članice Udruženja upravljaju radom Udruženja na plenarnim sjednicama (u daljnjem tekstu: sjednica) Udruženja, na sjednicama Vijeća Udruženja, sjednicama grupacija i odbora.

(4) Udruženje nema svojstvo pravne osobe i djeluje u sastavu Hrvatske gospodarske komore (u daljnjem tekstu HGK) pod nazivom: Udruženje prehrambeno – prerađivačke industrije HGK.

(5) Izrazi koji se koriste u ovom Poslovniku, a imaju rodno značenje, koriste se neutralno i odnose se jednako na muški i ženski spol.

**Članice Udruženja i pravo odlučivanja**

**Članak 2.**

(1) Članice Udruženja čine registrirane matične i interesne članice.

(2) Registracija se vrši podnošenjem zahtjeva za registraciju nadležnoj organizacijskoj jedinici HGK – Sektoru za poljoprivredu, prehrambenu industriju i šumarstvo (u daljnjem tekstu: nadležna organizacijska jedinica) čiji je obrazac sadržan u Prilogu I ovog Poslovnika (Obrazac zahtjeva za registraciju i prijavu promjena).

(3) Matične članice obvezne su i dobrovoljne članice HGK koje obavljaju djelatnosti navedene u Prilogu II ovog Poslovnika kao glavne.

(4) Interesne članice obvezne su i dobrovoljne članice HGK koje obavljaju djelatnosti navedene u Prilogu II ovog Poslovnika kao sporedne.

(5) Matične i interesne članice imaju jednaka prava i obveze u radu Udruženja i njegovih tijela i članice su s pravom glasa.

(6) U radu Udruženja mogu sudjelovati i predstavnici drugih pravnih osoba, kao što su udruge, ustanove i ostala trgovačka društva te fizičke osobe, koje ne obavljaju djelatnosti navedene u Prilogu II ovog Poslovnika, a koje imaju interes za sudjelovanje u radu Udruženja, no nemaju pravo glasa.

**Tijela Udruženja**

**Članak 3.**

(1) Tijela Udruženja su:

* predsjednik Udruženja (u daljnjem tekstu: predsjednik),
* zamjenik predsjednika Udruženja (u daljnjem tekstu: zamjenik),
* Vijeće Udruženja (u daljnjem tekstu: Vijeće),
* grupacije Udruženja i
* odbori Udruženja.

(2) Sjednice i sastanci tijela Udruženja nisu otvoreni za javnost, osim ako tijelo Udruženja ne odredi drugačije.

**Predsjednik i zamjenik Udruženja**

**Članak 4.**

(1) Udruženje predstavlja predsjednik, a u njegovoj odsutnosti zamjenik.

(2) Predsjednik i zamjenik biraju se na mandat od 4 godine i mogu biti ponovo birani.

(3) Predsjednik i zamjenik biraju se iz redova predstavnika članica Udruženja koji su obvezne članice HGK.

(4) Predsjednik koordinira rad Udruženja te vodi sjednice Udruženja i Vijeća.

(5) Mandat predsjednika i zamjenika prestaje prije isteka razdoblja od 4 godine u sljedećim slučajevima:

* podnošenjem ostavke,
* opozivom tijela koje ga je izabralo,
* opozivom članice Udruženja čiji je predstavnik,
* prestankom rada u članici Udruženja čiji je predstavnik,
* prestankom pravne osobnosti članice Udruženja čiji je predstavnik i
* smrću.

**Sjednice Udruženja**

**Članak 5.**

(1) Udruženje na sjednicama donosi odluke o:

* izboru i/ili opozivu predsjednika, zamjenika i članova Vijeća,
* usvajanju Poslovnika o radu Udruženja, odnosno njegovih izmjena i/ili dopuna,
* prihvaćanju izvještaja o realizaciji Plana rada Udruženja,
* davanju prijedloga za unapređenje rada Udruženja i zaštitu interesa članica Udruženja.

(2) Sjednice saziva predsjednik Udruženja.

(3) Sjednicu na zahtjev članica Udruženja može sazvati i čelnik nadležne organizacijske jedinice.

(4) Sjednicu čine sve zainteresirane članice Udruženja koji se odazovu pozivu.

(5) Odluke na sjednicama donose se natpolovičnom većinom glasova prisutnih članica Udruženja koji imaju pravo glasa.

(6) Poziv za sjednicu Udruženja objavljuje se javno na web stranici HGK te na drugi odgovarajući način (pisanim putem, elektroničkom poštom ili telefonski), a upućuje se članicama Udruženja, stručnim osobama za pojedina pitanja koja su na dnevnom redu sjednice te po potrebi i drugim osobama.

(7) Uz poziv na sjednicu, članicama Udruženja, dostavlja se prijedlog dnevnog reda s odgovarajućim materijalima koji će se razmatrati na sjednici, kao i zapisnik s prethodne sjednice.

(8) Poziv na sjednicu mora biti upućen članicama Udruženja najkasnije sedam dana prije dana određenog za održavanje sjednice.

(9) Izuzetno, poziv za sjednicu može se dostaviti i u roku kraćem od sedam dana prije dana određenog za održavanje sjednice.

(10) Izbornu sjednicu Udruženja na način propisan ovim člankom, saziva, otvara i vodi do izbora predsjednika Udruženja, čelnik nadležne organizacijske jedinice HGK.

**Pripreme, tijek i način rada sjednice**

**Članak 6.**

Pripreme za održavanje sjednice obavlja predsjednik, odnosno druga ovlaštena osoba, uz pomoć poslovnog tajnika i nadležne organizacijske jedinice HGK.

**Članak 7.**

Sjednicu otvara i vodi predsjednik, odnosno zamjenik predsjednika kada ga zamjenjuje u slučaju njegove spriječenosti (u daljnjem tekstu: predsjedavajući).

**Članak 8.**

(1)Predsjedavajući, po otvaranju sjednice utvrđuje broj zainteresiranih i prisutnih predstavnika članica Udruženja na sjednici, što se evidentira i unosi u zapisnik.

(2)Sjednici mogu prisustvovati i druge pozvane osobe, stručnjaci za pojedina pitanja.

(3)Pravo glasa i odlučivanja na sjednici imaju samo predstavnici članica Udruženja koji imaju pravo glasa sukladno ovom Poslovniku.

**Članak 9.**

(1) Prije utvrđivanja dnevnog reda sjednice, predsjedavajući ili druga nadležna osoba podnosi kratko izvješće o realizaciji zaključaka donesenih na prethodnoj sjednici.

(2) Dnevni red se utvrđuje na temelju prijedloga koji je u materijalima dostavljen članicama Udruženja, čiji se predstavnici pozivaju na sjednicu.

(3) Članice Udruženja imaju pravo predlagati izmjene i dopune dnevnog reda. Pri predlaganju dopune dnevnog reda, članica je dužna obrazložiti hitnost stavljanja predloženog pitanja na dnevni red.

**Članak 10.**

Na sjednici se razmatraju i rješavaju samo pitanja koja su stavljena na usvojeni dnevni red sjednice.

**Članak 11.**

Rasprava o pojedinim pitanjima počinje uvodnim izlaganjem predsjedavajućeg ili određene stručne osobe ako je to potrebno.

**Članak 12.**

(1) Na početku razmatranja svake točke dnevnog reda predstavnik podnositelja prijedloga može dati dopunska obrazloženja.

(2) Članice Udruženja i drugi sudionici na sjednici dobivaju riječ po redu kojem su se prijavili za raspravu.

(3) Red prijavljenih za raspravu, utvrđuje predsjedavajući, a evidentira poslovni tajnik.

(4) Kada utvrdi da nema više prijavljenih sudionika za raspravu, predsjedavajući zaključuje raspravu po toj točki dnevnog reda.

(5) Predsjednik može vremenski ograničiti izlaganje.

**Članak 13.**

(1) Nakon završene rasprave o točki dnevnog reda, Udruženje odlučuje natpolovičnom većinom glasova prisutnih predstavnika članica Udruženja.

(2) U slučaju hitnosti donošenja odluke o određenim točkama dnevnog reda, na prijedlog predsjedavajućega, članice Udruženja mogu pojedinačno glasovati o pojedinim pitanjima putem elektroničke pošte, telekonferencije, telefaksa ili drugih sredstava priopćavanja, odnosno mogu dostaviti svoje pisano izjašnjavanje po pojedinim točkama dnevnog reda te se smatra da su prisutne na sjednici.

(3) U slučaju iz stavka 2. ovog članka odluka se donosi većinom danih glasova. O rezultatima glasovanja predsjedavajući je dužan izvijestiti članice Udruženja na sljedećoj sjednici Udruženja.

**Članak 14.**

(1) Sjednica traje dok se ne iscrpi usvojeni dnevni red.

(2) Ukoliko se na sjednici ne mogu riješiti sve točke dnevnog reda, predsjedavajući može prekinuti sjednicu te odmah utvrditi novi termin održavanja nastavka sjednice.

**Zapisnici i odluke sa sjednice**

**Članak 15.**

(1) Na sjednici se vodi zapisnik koji potpisuju predsjedavajući, čelnik nadležne organizacijske jedinice i poslovni tajnik koji je zapisničar na sjednici.

(2) Zapisnik se vodi u najmanje dva primjerka, od kojih se jedan nalazi kod poslovnog tajnika u nadležnoj organizacijskoj jedinici HGK, a drugi kod predsjednika Udruženja.

**Članak 16.**

Zapisnik i odluke sa sjednica, sa svim prilozima, odlažu se po redu održavanja sjednica ili na drugi način i čuvaju kao trajni dokumenti.

**Članak 17.**

O provedbi odluka i zaključaka Udruženja skrbe predsjednik i zamjenik predsjednika i neposredno su odgovorni za njihovo izvršavanje, a poslovni tajnik vodi brigu o praćenju njihove provedbe.

**Vijeće Udruženja**

**Članak 18.**

(1) Vijeće je izvršno tijelo Udruženja koje obavlja sljedeće zadaće:

* donosi Plan rada Udruženja,
* izvještava članice Udruženja o realizaciji Plana rada na sjednici Udruženja,
* uz pomoć stručnih službi HGK priprema nacrt Poslovnika, odnosno nacrt njegovih izmjena i dopuna,
* mijenja i nadopunjuje Obrazac zahtjeva za registraciju i prijavu promjena iz Priloga I ovog Poslovnika prema potrebi,
* artikulira probleme i pokreće inicijative za unapređenje stanja u prehrambeno-prerađivačkoj industriji i drugo.

(2) Članovi Vijeća, osim članova iz stavka 3. točke 3. ovog članka, biraju se na mandat od 4 godine i mogu biti ponovo birani.

(3) Vijeće čini 15 (petnaest) članova prema sljedećem sastavu:

1. predsjednik Vijeća,
2. zamjenik predsjednika Vijeća, koji se bira sukladno odredbi članka 19. stavka 9. ovoga Poslovnika
3. voditelji sljedećih grupacija:
	* Grupacija klaoničke industrije i prerade crvenog mesa,
	* Grupacija proizvođača tjestenine,
	* Grupacija industrije stočne hrane,
4. 11 (jedanaest) izabranih članova, (članica Udruženja), prema sljedećim djelatnostima:
	* Proizvodnja i prerada mesa peradi,
	* Proizvodnja mliječnih proizvoda,
	* Prerada voća i povrća,
	* Proizvodnja ulja i masti,
	* Proizvodnja mlinsko-pekarskih proizvoda (osim tjestenine),
	* Proizvodnja konditorskih proizvoda,
	* Prerada kave, čaja, proizvodnja začina,
	* Proizvodnja ostalih prehrambenih proizvoda,
	* Proizvodnja alkoholnih pića (osim vina i piva),
	* Proizvodnja bezalkoholnih pića,
	* Proizvodnja duhanskih proizvoda.

(4) Uz predsjednika, zamjenika te voditelje grupacija iz stavka 3. ovoga članka, koji su po položaju članovi Vijeća, ostale izabrane članove u Vijeću, predstavljaju njihovi imenovani predstavnici.

(5) Svojstvo člana Vijeća prestaje i prije isteka mandata od 4 godine u sljedećim slučajevima:

* na temelju zahtjeva članice Udruženja koja je član Vijeća,
* opozivom tijela koje ga je izabralo,
* prestanka pravne osobnosti članice Udruženja,
* prestanka dobrovoljnog članstva članice Udruženja u HGK.

(6) Mandat imenovanog predstavnika člana Vijeća prestaje prije isteka mandata od 4 godine u sljedećim slučajevima:

* podnošenjem ostavke,
* opozivom članice Udruženja čiji je predstavnik,
* prestankom rada u članici Udruženja čiji je predstavnik,
* smrću.

(7) U slučaju iz prethodnog stavka, član Vijeća imenuje novu osobu kao svog predstavnika u Vijeću.

(8) U slučajevima iz stavka 5. ovog članka, članica Udruženja imenuje novu osobu kao svog predstavnika u Vijeću.

(9) Članovi Vijeća osiguravaju protok informacija Udruženja u svojim regijama kroz županijske komore.

(10) Vijeće odlučuje o sudjelovanju osoba iz članka 2. stavka 6. ovog Poslovnika u svojstvu stručnih osoba bez prava glasa na sjednicama Udruženja.

**Izbor predsjednika, zamjenika i članova Vijeća**

**Članak 19.**

1. Predsjednik i članovi Vijeća, osim članova Vijeća iz članka 18. stavka 3. točke 3. ovog Poslovnika, biraju se na izbornoj sjednici Udruženja temeljem kandidatura.
2. Izbornoj sjednici Udruženja pristupaju registrirane članice Udruženja s pravom glasa.
3. Glasovanje o izboru predsjednika, zamjenika i članova Vijeća je tajno.
4. Kandidat za predsjednika predstavlja svoj program rada na sjednici Udruženja.
5. Predsjednik je osoba s najviše osvojenih glasova na glasačkoj listi za predsjednika.
6. Ako dva kandidata za predsjednika osvoje isti broj glasova, o izboru predsjednika glasa se u drugom krugu.
7. Izabrani članovi Vijeća jesu članice Udruženja s najviše dobivenih glasova na glasačkim listama za članove Vijeća, sukladno sastavu Vijeća iz članka 18. stavka 3. točke 4. ovog Poslovnika.
8. Ako dva kandidata za člana Vijeća dobiju isti broj glasova, član je kandidat s većim brojem kandidatura, odnosno s dužim poslovanjem.
9. Predsjednik, izabrani članovi Vijeća iz stavka 7. ovog članka i članovi Vijeća iz članka 18. stavka 3. točke 3. ovog Poslovnika između sebe biraju zamjenika.
10. Pripreme za izbornu sjednicu obavlja nadležna organizacijska jedinica.

**Članak 20.**

(1) Rad Vijeća odvija se na sjednicama koje saziva predsjednik.

(2) Sjednice se sazivaju prema potrebi, a najmanje 4 puta godišnje.

(3) Predsjednik je dužan sazvati sjednicu na prijedlog najmanje 5 članova Vijeća ili čelnika nadležne organizacijske jedinice.

(4) Sjednica Vijeća može se održati ako joj prisustvuje više od polovice svih članova Vijeća.

(5) U slučaju da sjednici Vijeća ne prisustvuje dovoljan broj članova potreban za njezino održavanje, sjednica se odgađa i određuje se novi termin održavanja.

(6) Odluke Vijeća donose se natpolovičnom većinom glasova prisutnih članova Vijeća.

(7) Akte Udruženja koji se upućuju domaćim i međunarodnim institucijama supotpisuju predsjednik i čelnik nadležne organizacijske jedinice.

(8) Odredbe ovog Poslovnika o tijeku sjednice i načinu rada sjednice Udruženja te zapisnicima, primjenjuju se, na odgovarajući način i na rad Vijeća ukoliko ovim člankom nije drugačije određeno.

**Radna tijela Udruženja - grupacije i odbori**

**Članak 21.**

(1) Unutar Udruženja mogu se, na prijedlog članica Udruženja, županijskih komora ili čelnika nadležne organizacijske jedinice osnovati grupacije prema sektorskom principu.

(2) Grupacija koja djeluje pri jednoj županijskoj komori može okupljati i članice Udruženja koje prema sjedištu pripadaju drugim županijskim komorama.

(3) Unutar Udruženja mogu se osnovati odbori kao radna tijela, koji djeluju pri HGK središnjici na prijedlog većine članova Vijeća i čelnika nadležne organizacijske jedinice i to za područja:

* uređenje tržišta i trgovine,
* proizvodnje u sustavima kvalitete,
* sigurnosti, označavanja i kvalitete hrane,
* zaštite zdravlja i dobrobiti životinja,
* zaštite okoliša i prirode te korištenja obnovljivih izvora energije,
* promocije/odnosa s javnošću,
* istraživanja i razvoja i ostalo, sukladno potrebama.

(4) Rad grupacija/odbora odvija se na sastancima koje organizira voditelj grupacije/odbora (u daljnjem tekstu: voditelj).

(5) Grupacija/odbor je za svoj rad odgovorna Vijeću.

(6) Stručni i tehnički poslovi vezani uz rad Grupacija/Odbora organiziraju se u odgovarajućoj županijskoj komori/HGK središnjici.

(7) Odredbe ovog Poslovnika o tijeku sjednice i načinu rada sjednice Vijeća te zapisnicima, primjenjuju se, na odgovarajući način i na rad grupacija/odbora ukoliko ovim člankom nije drugačije određeno.

(8) U pitanjima od zajedničkog interesa, Udruženje poljoprivrede HGK i Udruženje prehrambeno-prerađivačke industrije HGK mogu osnovati međusektorske grupacije po vertikalnom principu, o čemu Vijeće Udruženja poljoprivrede HGK i Vijeće Udruženja prehrambeno-prerađivačke industrije HGK donose zajedničku odluku.

**Vođenje registra članova Udruženja**

**Članak 22.**

(1) Nadležna organizacijska jedinica za potrebe provedbe aktivnosti Udruženja vodi registar članica Udruženja (u daljnjem tekstu: Registar).

(2) Članice Udruženja obavezno prijavljuju nadležnoj organizacijskoj jedinici tražene podatke i sve nastale promjene, na obrascu Zahtjeva za registraciju i prijavu promjena iz Priloga I ovoga Poslovnika, a koje su dostupne na mrežnoj stranici Udruženja. Registar sadržava podatke iz Zahtjeva za registraciju i prijavu promjena.

(3) Vijeće utvrđuje način korištenja podataka iz Registra, vodeći računa o odredbama Opće uredbe o zaštiti podataka.

**Poslovni tajnik Udruženja**

**Članak 23.**

(1) Poslovni tajnik Udruženja djelatnik je nadležne organizacijske jedinice, a obavlja stručne i tehničke poslove vezane uz rad Udruženja, i to:

* sudjelovanje u pripremi akata Udruženja, Vijeća i radnih tijela,
* organizacija sjednica Udruženja i Vijeća te sastanaka radnih tijela,
* izrada zapisnika sa sjednica Udruženja, Vijeća te sastanaka radnih tijela,
* sudjelovanje na sastancima i događanjima vezano uz rad Udruženja, Vijeća i radnih tijela,
* prikupljanje materijala i informacija neophodnih za rad tijela Udruženja, Vijeća i radnih tijela,
* arhiviranje akata i dokumentacije Udruženja, Vijeća i radnih tijela.

(2) Zapisnike sa sjednica Udruženja, Vijeća i radnih tijela verificira predsjednik/voditelj grupacije/odbora i čelnik nadležne organizacijske jedinice.

**Financiranje aktivnosti Udruženja**

**Članak 24.**

Aktivnosti iz Plana rada Udruženja financiraju se u skladu s propisima HGK.

**Prijelazne i završne odredbe**

**Članak 25.**

(1) U pitanjima od zajedničkog interesa Udruženje surađuje s ostalim strukovnim udruženjima u HGK.

(2) Udruženje svojim djelovanjem ne smije nanositi štetu drugim udruženjima i članicama HGK.

(3) U slučaju međusobno neusklađenih ili suprotstavljenih interesa, Udruženje se obraća Upravnom odboru HGK, koji o spornim pitanjima donosi obvezujući stav.

**Članak 26.**

(1) S obzirom na izmjenu organiziranja udruženja prema Odluci o strukovnim udruženjima u HGK, grupacije, koje su bile organizirane u sklopu nekadašnjih Udruženja poljoprivrede i prateće industrije HGK i Udruženja stočarstva i prateće industrije HGK te koje obuhvaćaju djelatnosti članica navedene u Prilogu II ovog Poslovnika, nastavljaju svoj rad unutar Udruženja prehrambeno-prerađivačke industrije HGK.

(2) Vijeće Udruženja će u roku od 90 dana od dana usvajanja ovog Poslovnika donijeti zaključke kojima se potvrđuje rad grupacija te voditelji grupacija iz stavka 1. ovog članka.

(3) Grupacije iz stavka 1. ovog članka će uskladiti svoje poslovnike o radu s odredbama ovog Poslovnika u roku od 90 dana od dana usvajanja ovog Poslovnika.

**Članak 27.**

(1) Ovaj Poslovnik stupa na snagu danom usvajanja na sjednici Udruženja.

(2) Danom stupanja na snagu Odluke o strukovnim udruženjima HGK prestali su s radom: Udruženje poljoprivrede i prateće industrije HGK i Udruženje stočarstva i prateće industrije HGK, a određene članice HGK koje su prema Nacionalnoj klasifikaciji djelatnosti pripadale navedenim Udruženjima, sukladno Odluci o strukovnim udruženjima HGK i odredbama ovog Poslovnika pripadaju Udruženju prehrambeno-prerađivačke industrije HGK te danom stupanja na snagu ovog Poslovnika prestaju važiti poslovnici Udruženja navedenih u ovom stavku.

**PREDSJEDNIK UDRUŽENJA**

Klasa:

Ur. broj:

**PRILOG I – Obrazac Zahtjeva za registraciju i prijavu promjena**

**1. Podnosimo zahtjev kao: \***

Odabrati odgovarajući tip članstva u Udruženju prehrambeno-prerađivačke industrije

Matični član Udruženja s pravom glasa (za obavezne i dobrovoljne članice HGK kojima je prehrambeno-prerađivačka industrija glavna djelatnost) 

Interesni član Udruženja s pravom glasa (za obavezne i dobrovoljne članice HGK kojima je prehrambeno-prerađivačka industrija dopunska djelatnost) 

**2. Organizacijski oblik člana: \***

Označiti odgovarajući organizacijski oblik člana

Društvo s ograničenom odgovornošću – d. o. o. 

Jednostavno društvo s ograničenom odgovornošću – j. d. o. o. 

Dioničko društvo – d. d. 

Obrt

Zadruga

OPG

ostalo 

**3. Naziv člana: \***

Upisati naziv člana prema službenim evidencijama



**Sjedište člana**



**4. Adresa sjedišta \***

Ulica i kućni broj

Mjesto

Poštanski broj

Dostavna pošta

**5. Županije i grad/općina \***

Županija



Grad/općina

**6. OIB člana: \***

Uneseni broj mora imati 11 znamenaka



**7. Matični broj člana: \***

Upisati matični broj poslovnog subjekta (DZS broj s 8 znamenki) - obavezno za pravne osobe i obrt; ostali upisuju "-"



**8. Osoba koju je član ovlastio za rad u Udruženju \***

Imenovani predstavnik člana

Ime

Prezime

**9. Funkcija osobe ovlaštene za zastupanje člana: \***

predsjednik uprave društva 

član uprave društva 

direktor 

član društva

upravitelj zadruge

nositelj OPG-a

ostalo 

**10. Službena e-adresa osobe ovlaštene za zastupanje člana: \***

Službeni e-mail osobe koju je član ovlastio za rad u Udruženju (ova će se e-adresa obavezno koristiti u komunikaciji); na ovu će e-adresu stići potvrda primitka zahtjeva



**11. Službeni telefon osobe ovlaštene za zastupanje člana: \***

Službeni broj telefona osobe ovlaštene za zastupanje člana u radu Udruženja, a koji će se koristiti u komunikaciji. Polje ne prima crtice (znak minus), razmake, zagrade i kose crte, a znak plus prima samo ako je na prvom mjestu.



**12. Osoba za dodatni kontakt**

Ime

Prezime

**13. Službena e-adresa osobe za dodatni kontakt:**

Ako je upisana, ova će se e-adresa također obavezno koristiti u komunikaciji



**14. Službeni telefonski broj osobe za dodatni kontakt:**

Upisati službeni broj telefona osobe za dodatni kontakt. Polje ne prima crtice (znak minus), razmake, zagrade i kose crte, a znak plus prima samo ako je na prvom mjestu.



**15. Djelatnost člana – glavna djelatnost: \***

Odaberite odgovarajuću glavnu djelatnost prema NKD razvrstavanju ili prema pretežitom udjelu u vrijednosti proizvodnje

1. Proizvodnja mesa i mesnih prerađevina – osim peradi (NKD skupina 10.1) 

2. Proizvodnja mesa i mesnih prerađevina – perad (NKD skupina 10.1) 

3. Proizvodnja mliječnih proizvoda (NKD skupina 10.5) 

4. Proizvodnja ulja i masti (NKD skupina 10.4) 

5. Prerada voća i povrća (NKD skupina 10.3) 

6. Proizvodnja mlinskih i škrobnih proizvoda (NKD skupina 10.6) 

7. Proizvodnja pekarskih proizvoda, kolača i proizvoda od brašna – osim tjestenine (NKD skupina 10.7) 

8. Proizvodnja pekarskih proizvoda, kolača i proizvoda od brašna – tjestenina (NKD skupina 10.7) 

9. Proizvodnja šećera, bombona i proizvoda od kakaa (NKD razredi 10.81, 10.82) 

10. Prerade kave, čaja, proizvodnja začina (NKD razredi 10.83, 10.84) 

11. Proizvodnja ostalih prehrambenih proizvoda (NKD razredi 10.85, 10.86, 10,89) 

12. Proizvodnja hrane za životinje (NKD skupina 10.9) 

13. Proizvodnja piva i slada (NKD razredi 10.05, 10.06) 

14. Proizvodnja jakih alkoholnih pića, voćnih i aromatiziranih vina (NKD razredi 10.01, 10.03, 10.04) 

15. Proizvodnja bezalkoholnih pića (NKD razred 10.7) 

16. Proizvodnja duhanskih proizvoda (NKD odjeljak 12) 

17. Djelatnosti koje nisu prehrambeno-prerađivačke 

**16. Djelatnost člana - dopunske djelatnosti u prehrambeno-prerađivačkoj industriji: \***

Označite dopunske djelatnosti kojima se tvrtka bavi uz glavnu djelatnost; možete odabrati više djelatnosti

1. Proizvodnja mesa i mesnih prerađevina – osim peradi (NKD skupina 10.1) 

2. Proizvodnja mesa i mesnih prerađevina – perad (NKD skupina 10.1) 

3. Proizvodnja mliječnih proizvoda (NKD skupina 10.5) 

4. Proizvodnja ulja i masti (NKD skupina 10.4) 

5. Prerada voća i povrća (NKD skupina 10.3) 

6. Proizvodnja mlinskih i škrobnih proizvoda (NKD skupina 10.6) 

7. Proizvodnja pekarskih proizvoda, kolača i proizvoda od brašna – osim tjestenine (NKD skupina 10.7) 

8. Proizvodnja pekarskih proizvoda, kolača i proizvoda od brašna – tjestenina (NKD skupina 10.7) 

9. Proizvodnja šećera, bombona i proizvoda od kakaa (NKD razredi 10.81, 10.82) 

10. Prerade kave, čaja, proizvodnja začina (NKD razredi 10.83, 10.84) 

11. Proizvodnja ostalih prehrambenih proizvoda (NKD razredi 10.85, 10.86, 10,89) 

12. Proizvodnja hrane za životinje (NKD skupina 10.9) 

13. Proizvodnja piva i slada (NKD razredi 10.05, 10.06) 

14. Proizvodnja jakih alkoholnih pića, voćnih i aromatiziranih vina (NKD razredi 10.01, 10.03, 10.04) 

15. Proizvodnja bezalkoholnih pića (NKD razred 10.7) 

16. Proizvodnja duhanskih proizvoda (NKD odjeljak 12) 

17. Nema dopunske prehrambeno-prerađivačke djelatnosti 

18. Ostale djelatnosti 

**17. Veličina člana ne računajući povezanost društava: \***

Označiti odgovarajuću veličinu člana računajući samo subjekt registracije (pojedina pravna ili fizička osoba - jedan OIB)

mikro 

malo 

srednje 

veliko 



**18. Veličina člana računajući povezanost društava: \***

Označiti odgovarajuću veličinu člana računajući povezanost poduzeća

mikro 

malo 

srednje 

veliko 



**19. Prodaja prehrambenih proizvoda na tržištu: \***

Odabrati odgovarajuće tržište podaje prema udjelu u vrijednosti ukupne prodaje

Prodajemo samo na domaćem tržištu 

Prodajemo do 25% na stranom tržištu 

Prodajemo 25 – 50% na stranom tržištu 

Prodajemo više od 50% na stranom tržištu 

Prodajemo 50 - 75% na stranom tržištu 

Prodajemo više od 75% na stranom tržištu 



**Najvažnija izvozna tržišta**

Navesti 3 najznačajnija izvozna tržišta (ili označiti "-")



**Napomene:**

**Mjesto ispunjavanja obrasca: \***

**Datum ispunjavanja obrasca: \***

**Ime i prezime osobe koja je ispunila obrazac: \***

Upisati ime i prezime osobe koja je ispunila obrazac



**E-mail osobe koja je ispunila obrazac: \***

Na ovu će adresu stići potvrda primitka prijave.



**Izjava osobe iz točke 8. koju je član ovlastio za rad u Udruženju \***

Upoznat sam sa sadržajem ovog zahtjeva za registraciju i jamčim da su navedeni podaci točni. Dajem dopuštenje Hrvatskoj gospodarskoj komori da koristi podatke iz ovog zahtjeva radi slanja obavijesti putem e-pošte, stvaranja poslovnih kontakata i radi potreba rada Udruženja prehrambeno-prerađivačke industrije.

DA 

**Kopija vaših odgovora poslat će se na adresu osobe koja je ispunila obrazac.**



##### Napomena o zaštiti osobnih podataka

Napominjemo da su Vaši osobni podaci dostupni strogo ograničenom broju osoba te naglašavamo da u svakom trenutku možete povući ovu privolu.

Vaši će osobni podaci biti pohranjeni u Hrvatskoj gospodarskoj komori sve dok je ova privola aktivna, odnosno dok god ju ne povučete. Za obavljanje nadzora nad obradom osobnih podataka u Republici Hrvatskoj nadležna je Agencija za zaštitu osobnih podataka.

Sva pitanja o primjeni Opće uredbe o zaštiti podataka te Zakona o provedbi Opće uredbe o zaštiti podataka možete postaviti na adresu elektroničke pošte: zastitapodataka@hgk.hr ili na broj telefona: 01/ 4561-555.

Slanjem podataka dajem dopuštenje da Hrvatska gospodarska komora koristi moje osobne podatke (ime i prezime, telefon, faks, e-adresa) radi slanja obavijesti putem e-pošte.

**PRILOG II – Opseg djelatnosti Udruženja prehrambeno-prerađivačke industrije prema Nacionalnoj klasifikaciji djelatnosti 2007.**

odjeljak 10 Proizvodnja prehrambenih proizvoda

skupina 10.1 Prerada i konzerviranje mesa i proizvodnja mesnih proizvoda

skupina 10.3 Prerada i konzerviranje voća i povrća

skupina 10.4 Proizvodnja biljnih i životinjskih ulja i masti

skupina 10.5 Proizvodnja mliječnih proizvoda

skupina 10.6 Proizvodnja mlinskih proizvoda, škroba i škrobnih proizvoda

skupina 10.7 Proizvodnja pekarskih i brašneno-konditorskih proizvoda

skupina 10.8 Proizvodnja ostalih prehrambenih proizvoda

skupina 10.9 Proizvodnja pripremljene hrane za životinje

odjeljak 11 Proizvodnja pića

skupina 11.0 Proizvodnja pića

razred 11.01 Destiliranje, pročišćavanje i miješanje alkoholnih pića

razred 11.04 Proizvodnja ostalih nedestiliranih fermentiranih pića

razred 11.07 Proizvodnja osvježavajućih napitaka; proizvodnja mineralne i drugih flaširanih voda

odjeljak 12 Proizvodnja duhanskih proizvoda

skupina 12.0 Proizvodnja duhanskih proizvoda